།ཨེ་ཝཾ་ཕྱག་རྒྱ་བཞུགས་སོ། །སྐུ་གསུམ་ངོ་སྤྲོད་ཀྱི་རྣམ་པར་བཤད་པ་མདོ་རྒྱུད་བསྟན་པ་མཐའ་དག་གི་ཨེ་ཝཾ་ཕྱག་རྒྱ་བཞུགས་སོ། །
༄༅། །གསང་མཆོག་སྐུ་གསུམ་སྐུ་བཞི་ངོ་སྤྲོད་ཀྱི་སྒོམ་རིམ་བཀའ་བརྒྱུད་བསྟན་པའི་སྲོག་ཤིང་ཟབ་མོ་བདེ་བ་ཆེན་པོའི་བདུད་རྩི་བཞུགས་སོ། །
༼༢༽༄༅། །བཅོམ་ལྡན་འདས་རིགས་དྲུག་པའི་འཁོར་ལོ་བསྒྱུར་བ་ཆེན་པོ་ལ་ཕྱག་འཚལ་ལོ། །༼༣༽ཐོག་མའི་རྒྱལ་མཆོག་རྒྱལ་ས་མ་ཉམས་པར། །སྐུ་གསུམ་རྒྱལ་སྲིད་རྒྱལ་བར་སྐྱོང་བ་ཡི། །རྡོ་རྗེ་འཆང་ཆེན་ནས་བཟུང་རྡོ་རྗེ་ཆེ། །སློབ་དཔོན་ཞབས་ལ་ཀུན་ནས་འདུད་པར་བགྱི། །༼༤༽གཞི་ལམ་འབྲས་བུར་བརྒྱུད་མར་རྒྱུན་ཆགས་པའི། སྐུ་གསུམ་མངོན་དུ་བྱེད་པའི་ཆོས་ཀྱི་ཚུལ། །བླ་མ་དམ་པའི་ཞལ་ལས་ལེགས་འོངས་པ། །ཅི་ནུས་ཙམ་ཞིག་དེང་འདིར་བརྗོད་པར་བྱ། །༼༥༽དེ་ལ་བདག་ཅག་གི་ཆོས་ཚུལ་འདི་གང་ལས་ཐོབ་སྙམ་ན། དཔལ་ལྡན་བླ་མ་མཆོག་རྣམས་ལས་ཇི་ལྟར་བརྒྱུད་པ་དང་། ཇི་ལྟར་བརྒྱུད་པའི་དམ་པའི་ཆོས་དངོས་སོ། །དང་པོ་ནི། འགྲོ་བ་ཐམས་ཅད་ལ་ལེགས་པའི་ཡོན་ཏན་ལ་འགོད་ཅིང་ཉེས་པའི་ཚོགས་མ་ལུས་པ་དྲུངས་འབྱིན་པར་བྱེད་པའི་སྟོན་པ་གང་ཞེ་ན། གསང་སྔགས་རྙིང་མའི་རྒྱུད་ལས། གསང་བ་མཆོག་གི་ཀུན་བདག་རྒྱལ་པོ་ཞེས་ཀྱང་བྱ། རྒྱལ་མོ་ཞེས་ཀྱང་བྱ་བ་དང་། མན་ངག་ཟབ་མོ་གསང་སྔགས་གསར་མའི་རྒྱུད་ལས། གསང་བ་མཆོག་གི་དགྱེས་པ་ན། །ཐམས་ཅད་བདག་ཉིད་རྟག་ཏུ་བཞུགས། །ཞེས་འབྱུང་བ་གཉིས་སྒྲའི་བརྗོད་ཚུལ་མི་གཅིག་ཀྱང་དོན་གྱི་བརྗོད་བྱ་གཅིག་པ་ཡིན་ཏེ། ཐམས་ཅད་ཀྱང་གཞི་ལམ་འབྲས་བུར་རྒྱུད་ཆགས་པའི་སངས་རྒྱས་ཀྱི་སྙིང་པོ་ཀུན་ཏུ་བཟང་པོའམ། རིགས་དྲུག་པ་རྡོ་རྗེ་འཆང་ཡབ་ཡུམ་ཉིད་གསལ་བར་བྱེད་པའི་ཕྱིར་ཏེ། སྟོན་པ་འདི་ཉིད་སྒྲིབ་པ་ཐམས་ཅད་ཀྱིས་གདོད་ནས་མ་གོས་པར་མངོན་པར་རྫོགས་པར་སངས་རྒྱས་པ་ཡིན་ཏེ། སྟོན་པ་འདིའི་མཚན་གྱི་རྣམ་གྲངས་སུ། ༼༦༽རྒྱལ་བ་ཞྭ་དམར་བ་མཁའ་སྤྱོད་དབང་པོས། གདོད་མའི་སངས་རྒྱས་རབ་གསལ་ཆེན་པོ་ཞེས་མིང་འདོགས་པར་མཛད་པའི་ཕྱིར་ཏེ། འདི་ནི་རྒྱུད་ལས། སངས་རྒྱས་ཀུན་པས་སྔར་སངས་རྒྱས། །ཞེས་བྱ་བ་དང་། གསང་བ་བླ་ན་མེད་པའི་རྒྱུད་ལས། དང་པོའི་སངས་རྒྱས་རྒྱུ་མེད་པ། །ཞེས་སོགས་འབྱུང་བའི་ཕྱིར། སྟོན་པ་འདི་ཉིད་ཀྱི་ཕུང་པོ་ལྔ་སོགས་འཇོམས་པར་བྱེད་པའི་ཆེད་ཀྱི་ཡང་དག་པར་རྫོགས་པའི་སངས་རྒྱས་རིགས་ལྔ་ཞེས་བྱ་བར་འཇོག་པ་ཡིན་ཏེ། ཇི་སྐད་དུ། སངས་རྒྱས་སྐུ་ལྔའི་བདག་ཉིད་ཅན། །ཁྱབ་བདག་ཡེ་ཤེས་ལྔ་ཡི་བདག །སངས་རྒྱས་མངའ་བདག་ཅོད་པན་ཅན། །སྤྱན་མངའ་ཆགས་པ་མེད་པ་འཆང་། །སངས་རྒྱས་ཐམས་ཅད་བསྐྱེད་པ་པོ། །ཞེས་འབྱུང་བའི་ཕྱིར། འོ་ན་དེ་ལྟ་བུའི་སྟོན་པ་སངས་རྒྱས་དེ་ཉིད་ཀྱི་གདུལ་བྱ་རྣམས་རྗེས་སུ་འཛིན་པར་བྱེད་པའི་རྣམ་པ་ཐམས་ཅད་མཁྱེན་པའི་ཡེ་ཤེས་ཡུལ་བཅས་གདུལ་བྱ་ལ་ཆོས་ཀྱི་འཁོར་ལོ་བསྐོར་བའི་ཕྲིན་ལས་སུ་གནས་ནས། སངས་རྒྱས་ཀྱི་ཆོས་ཡོངས་སུ་འཛིན་པ་དང་། ཡོངས་སུ་སྡུད་པ་དང་། ཡོངས་སུ་བསྲུང་བར་མཛད་པ་དེ་ལ་ནི་རྣལ་འབྱོར་གྱི་རྒྱུད་ལས། དཀྱིལ་འཁོར་གྱི་གཙོ་བོ་གང་གི་བྱ་བ་རྗེས་སུ་སྒྲུབ་པར་བྱེད་པ་པོ་བཀའི་༼༧༽འཁོར་ལོ་བསྒྱུར་བ་ཞེས་བྱ་བ་དང་། རྣལ་འབྱོར་ཆེན་པོའི་རྒྱུད་ལས་རྡོ་རྗེའི་ཡིད་དང་རྡོ་རྗེའི་ཆོས་ཞེས་པ་དང་། ཡོངས་སུ་གྲགས་པ་ཐུགས་ཀྱི་རྡོ་རྗེ་གསང་བའི་བདག་པོ་ཕྱག་ན་རྡོ་རྗེ་ཅན་ཞེས་པ་ནི། ཕྱག་ནི་རྒྱལ་བ་ཐམས་ཅད་བསྐྱེད་པར་བྱེད་པའི་འབྲས་ཡུམ་མཐར་ཐུག་པ་སྟེ། རྡོ་རྗེ་ནི་སྟོང་པ་དང་སྙིང་རྗེ་དབྱེར་མི་ཕྱེད་པར་གྱུར་པའི་ཆོས་ཀྱི་རིང་ལུགས་སུ་སྣང་བ་ཉིད་ཀྱི་ཕྱིར། ཇི་སྐད་དུ། རྡོ་རྗེ་རྩེ་མོ་རབ་འཕྲོ་བ། །རང་གི་ལག་གིས་གསོར་བྱེད་པ། །སྙིང་རྗེ་ཆེ་དང་ཤེས་རབ་དང་། །ཐབས་ཀྱི་འགྲོ་དོན་བྱེད་པའི་མཆོག །ཅེས་འབྱུང་བའི་ཕྱིར། འོ་ན་སྟོན་པ་དེའི་ཡུམ་ཤེས་རབ་མ་གང་གིས་འཁྱུད་པ་ན་བདེ་བ་ཆེན་པོ་དང་འབྲལ་མི་ཤེས་པར་ཐོབ་ནུས་པ་དེ་གང་ཞེ་ན། དེ་ནི་སྟོན་པ་རང་ཉིད་དང་གདོད་ནས་འབྲལ་མི་ཤེས་པར་བསྐྱེད་བྱེད་ཀྱི་ཡུམ་སྟོན་པ་རང་ཉིད་ཀྱི་བཞེད་དགུ་ཅོག་སྒྲུབ་པར་བྱེད་པའི་ཆོས་ཀྱི་རྒྱུ་དུས་གསུམ་དུ་བདེ་དགེའི་དངོས་པོའི་ཚོགས་ཇི་ལྟར་དབྱུངས་ཀྱང་ཟད་མི་ཤེས་པ། གཙོ་བོའི་རིགས་ལས་རིགས་གཞན་དུ་མི་འགྲོ་བ། ཟུང་དུ་འཇུག་པས་རང་འོད་ཀྱི་རིག་མ་ཞེས་བྱ་བ་སྟེ་༼༨༽རིག་མ་འདི་དང་། རིགས་བདག་འདི་ཉིད་རྒྱུད་གཅིག་གམ་ཐ་དད་ཅེ་ན། ཆོས་དབྱིངས་རྣམ་པར་དག་པའི་རིགས་ཀྱི་དབང་དུ་བྱས་ན་འཁོར་འདས་ཀྱི་འགྲོ་བ་ཐམས་ཅད་ཀྱང་རྒྱུད་གཅིག་ཏུ་བསྡུ་ན། འདིའི་རྒྱུད་གཅིག་ཏུ་གྲུབ་པ་དང་མི་གྲུབ་པ་དོགས་པར་མི་བྱ་ལ། ཆོས་ཀྱི་དབྱིངས་ཟད་པ་མེད་པ་ལ་སྐུ་དང་ཡེ་ཤེས་ཟད་པ་མེད་པའི་རྟེན་དང་བརྟེན་པའི་དཀྱིལ་འཁོར་ཟད་པ་མེད་པའི་དབང་དུ་ན་རྒྱུད་ཐ་དད་པ་ལྟར་སྣང་ཡང་མི་འགལ་ཏེ། རང་ཉིད་ཀྱི་རིགས་ལས་འཕྲོས་པའི་རིགས་མཐའ་ཡས་པ་ཐམས་ཅད་ཀྱང་རིགས་དང་རྒྱུད་ཐ་དད་པར་སྤྲོ་ཞིང་། དེ་ལྟ་ནའང་རིགས་དང་རྒྱུད་ཐ་དད་པ་དེའང་རིགས་དང་རྒྱུད་གཅིག་གི་ཁོངས་སམ་ཕྱག་རྒྱ་ལས་འདའ་བ་མེད་པའི་ཕྱིར། ཇི་སྐད་དུ། དོན་གྲུབ་བསམ་པ་འགྲུབ་པ་སྟེ། །ཀུན་ཏུ་རྟོག་པ་ཐམས་ཅད་སྤངས། །རྣམ་པར་མི་རྟོག་དབྱིངས་མི་ཟད། །ཆོས་དབྱིངས་དམ་པ་ཟད་མི་ཤེས། །ཞེས་འབྱུང་བ་དག་གིས་དོན་དེ་གསལ་བར་བྱས་པ་ཡིན་ནོ། །དེ་ལྟར་རྡོ་རྗེ་འཆང་ཡབ་ཡུམ་སྲས་གསུམ་ལས་འཁོར་གྱི་ཚོགས་ཇི་ལྟར་འབྱུང་ཞེ་ན། རང་ལས་ཐ་མི་དད་པའི་དཔའ་བོ་དང་རྣལ་འབྱོར་པ་ཕོ་མོ་སྟེ། གདུགས་དཀར་༼༩༽ལས་ཀྱང་། སངས་རྒྱས་རྣལ་འབྱོར་དུ་བྱའོ་ཞེས་སངས་རྒྱས་ཉིད་ཁྱིམ་པ་དང་རབ་ཏུ་བྱུང་བའི་རྣལ་འབྱོར་ཕོ་མོར་སྤྲུལ་པར་གསུངས་ལ། ཁྱད་པར་གྲུབ་ཆེན་ཀརྨ་པཀྴིས་གཟིགས་པའི་རྒྱུད་ལུང་ལས། ཚེ་འདིར་སྒྲུབ་པའི་གང་ཟག་ལ། །རྣལ་འབྱོར་ཆེན་པོ་བརྒྱད་དུ་སྤྲུལ། །ཞེས་འབྱུང་སྟེ། རྡོ་རྗེ་འཆང་ཆེན་པོའི་རྣམ་ཤེས་བརྒྱད་ལས་སྤྲུལ་ནས་གྲུབ་པ་ཐོབ་པའི་ཚུལ་སྟོན་པ་ཡིན་ལ། རྣལ་འབྱོར་བརྒྱད་པོ་ལ་སོགས་པའི་རྣལ་འབྱོར་པ་གྲངས་མེད་པ་དེ་ཐམས་ཅད་ཀྱང་རྡོ་རྗེ་འཆང་ཆེན་པོའི་སྒྱུ་རྩལ་གྱིས་བརྩོན་པ་ལ། བྱིས་པ་སོ་སྐྱེ་ལོག་ལྟ་ཅན་དག་གིས་མི་ཕལ་པར་མཐོང་སྟེ་གཤེ་སྐུར་བྱེད་པ་ནི། པཀྴིས་གཟིགས་པའི་རྒྱུད་ལུང་ལས། རྫོགས་པའི་སངས་རྒྱས་སྔར་ཡང་བྱོན། །རྫོགས་པའི་སངས་རྒྱས་ད་ལྟར་བཞུགས། །རྫོགས་པའི་སངས་རྒྱས་ཕྱིས་ཀྱང་འབྱོན། །རྒྱུན་ཆད་མེད་པར་ཆུ་རྒྱུན་ལྟར། །ཐམས་ཅད་ང་ཡི་རྣམ་འཕྲུལ་ཏེ། །ངས་ནི་རྩེད་མོ་བྱས་པ་ལ། །བྱིས་པ་རྣམས་ནི་ཨ་ཐང་ཆད། །ཅེས་འབྱུང་བའི་ཕྱིར། དེ་ལྟ་ན་བརྒྱུད་པ་འདིའི་དབང་དུ་བྱས་ན། སྐུ་གསུང་ཐུགས་བདེ་ཆེན་༼༡༠༽དམ་ཚིག་འཁོར་ལོ་ལྔའི་མངའ་བདག་བདེ་མཆོག་ཧེ་རུ་ཀའི་ངོ་བོ་ཏཻ་ལོ་པ་ཞེས་བྱ་བ་སྟེ། དེའི་སྐུ་གསུང་ཐུགས་ཀྱི་རྣམ་འཕྲུལ་ལས་ནི་ཕྱོགས་བཅུ་ཞིང་རབ་འབྱམས་ཐམས་ཅད་ཀྱི་སངས་རྒྱས་དང་བྱང་སེམས་དཔའ་བོ་དང་མཁའ་འགྲོར་རྣམ་པར་འཕྲུལ་པའོ། །རྣམ་པར་འཕྲུལ་པ་དེ་དག་ལས་ནཱ་རོ་མཻ་ཏྲིའི་ཐར་ལམ་སྟོན་པའི་གྲུབ་ཐོབ་གསུམ་ཞེས་གྲགས་པ་ལས། ས་བཅུ་གསུམ་པ་ཡི་གེ་འཁོར་ལོ་ཚོགས་ཆེན་གྱི་སར་ཤེས་བྱ་དང་ཤེས་བྱེད་ཀྱི་ཆོས་ཐམས་ཅད་ལ་མི་བརྗེད་པའི་གཟུངས་ཆེན་པོ་ཐོབ་པ་ནཱ་རོ་པཎྜི་ཏ་ཞེས་པ་ཨེ་ཝཾ་མ་ཡའམ་ས་ར་ཧའི་ཡི་གེ་མིང་ཚིག་དེའི་བརྗོད་དོན་སྐུ་བཞིའི་རྒྱལ་ས་ཆེན་པོར་བཞུགས་ཏེ། སྐུ་ལྔའི་སངས་རྒྱས་རང་ལ་རྫོགས་པར་མཛད་པ་ལས། ཁ་བ་ཅན་གྱི་ལྗོངས་འདིར་མར་པ་ལོ་ཙཱ་བྱ་བ་དཔའ་བོ་བློ་གྲོས་རིན་ཆེན་ནམ་བློ་གྲོས་ཆེན་པོ་ཞེས་བྱ་བ་ཁྱིམ་པ་སྔགས་པ་རྣལ་འབྱོར་པའི་ཆ་ལུགས་ཀྱིས་བྱང་པུཥྤ་ཧ་རིར་བྱོན་ནས། རྗེ་ནཱ་རོ་པའི་སྐུ་གསུང་ཐུགས་ཡེ་ཤེས་རྡོ་རྗེ་སྐུ་བཞིར་གནས་པ་དང་སྐད་ཅིག་ཏུ་༼༡༡༽རང་རིག་ཡེ་ཤེས་དབྱེར་མེད་ཀྱི་བསྲེ་འཕོ་གནད་དུ་ཚུད་ནས། འཇམ་དཔལ་བཤེས་གཉེན་གྱི་རྣམ་འཕྲུལ་རྣལ་འབྱོར་པའི་ཚུལ་གྱིས་རྒྱུ་བ་རྗེ་བཙུན་མི་ལ་རས་པ་ཞེས་བྱ་བ་ལུས་ངག་ཡིད་དེའི་སྣང་བ་དང་བཅས་པ་སྐུ་བཞིའི་ངོ་བོར་ཤར་ནས་ཕྱིའི་རི་རྩེ་གཡའ་དང་གངས་ཁྲོད་དང་། ནང་གི་རི་རྩེ་རྩ་དབུ་མའི་ཡར་སྣེ་གསང་བའི་རྩེ་པདྨ་ཅན་གྱི་བྷ་གའི་རྩེ་མོར་དག་པའི་རླུང་སེམས་སྐུ་དང་ཡེ་ཤེས་སུ་རྩལ་སྦྱང་ཞིང་བྱིན་གྱིས་བརླབ་པར་མཛད་པ་ལས་རང་གི་རིགས་ཀྱི་བདག་པོ་མར་པ་ལོ་ཙཱ་རྒྱུད་ཀྱི་མཐར་ཐུག་སྐུ་བཞི་ངོ་སྤྲོད་ཀྱི་དབང་གི་ཆུ་བོ་མ་ནུབ་པ་དེ། བྱང་ཆུབ་སེམས་དཔའ་ཟླ་འོད་གཞོན་ནུའི་ངོ་བོ་དྭགས་པོ་ལྷ་རྗེའི་ཐུགས་རྒྱུད་གཏམས་པར་གྱུར་པ་ལས་ལྷན་ཅིག་སྐྱེས་པའི་མ་རིག་པ་ལྷན་ཅིག་སྐྱེས་པའི་ཡེ་ཤེས་རང་བྱུང་ཕྱག་རྒྱ་ཆེན་པོའི་འོད་ཀྱིས་གསལ་བར་མཛད་པས་སྐུ་གསུམ་གྱི་སངས་རྒྱས་རང་ལ་ཡོད་པའི་ངོ་བོ་རང་སར་འཕྲོད་པའི་ཕྲིན་ལས་ཀྱི་མཐུས། རང་སྲས་ཆེན་པོ་རྫོགས་པའི་སངས་རྒྱས་སེང་གེ་སྒྲའི་རྣམ་འཕྲུལ་སྒོམ་ཆེན་རྣལ་འབྱོར་རང་གའི་༼༡༢༽ཆ་བྱད་ཅན་རྗེ་དུས་གསུམ་མཁྱེན་པ་ཞེས་པ་ཐུགས་རྗེའི་དབང་གིས་བསམ་བཞིན་སྲིད་པར་སྐྱེ་བ་བཞེས་པ་སྟེ། ཇི་སྐད་དུ། རྫོགས་པའི་སངས་རྒྱས་སྔར་སངས་རྒྱས། །སྤྲུལ་པ་པོ་ཞིག་འདིར་སངས་རྒྱས། །ཞེས་འབྱུང་བ་ལྟར་བྱོན་པ་ལས། ཟུང་འཇུག་ཆེན་པོར་གྲུབ་པའི་སྟོན་འཁོར་ཐ་མི་དད་པ་ལས་དྭགས་པོ་སྒོམ་ཆུང་སྟེ་ཌོམྦི་ཧེ་རུ་ཀའི་རྣམ་འཕྲུལ་འགྲོ་བའི་མགོན་པོ་སངས་རྒྱས་རས་པ་ཞེས་བྱ་བ། བཀའ་བརྒྱུད་ཀྱི་རྒྱལ་ས་ཆེན་པོ་ཟིན་ནས་སྨིན་གྲོལ་དབང་གི་རྒྱལ་མཚན་ཆེན་པོས་བདུད་ཀྱི་སྡེ་ཟིལ་གྱིས་མནན་ནས་འཕྲིན་ལས་རྣམ་བཞི་ནམ་མཁའི་འཇུག་པ་དང་མཉམ་པར་གྱུར་པའི་སྲས་མཆོག་མང་དུ་བྱོན་པའི་གཙོ་བོ་བཅོམ་ལྡན་འདས་རྡོ་རྗེ་འཆང་ནས་འགྲོ་མགོན་སངས་རྒྱས་རས་ཆེན་གྱི་བར་གྱི་རང་བྱུང་ཡེ་ཤེས་ཕྱག་རྒྱ་ཆེན་པོའི་རྟོགས་པ་མར་མེ་གཅིག་ལས་གཉིས་བལྟམས་པ་ལྟ་བུ་རྒྱལ་བ་བྱམས་པ་མགོན་པོའི་རྣམ་འཕྲུལ་རིན་པོ་ཆེ་སྤོམ་བྲག་པར་མཚན་གསོལ་བ་ཡང་ཕྱོགས་བཅུའི་རྒྱལ་བ་ཇི་སྙེད་པའི་སྐུ་དང་ཡེ་ཤེས་རྒྱ་༼༡༣༽མཚོར་ཇི་ལྟར་ཆུ་ལ་ཆུ་བཞག་དང་མར་ལ་མར་བཞག་པ་ལྟར་ཆོས་ཀྱི་དབྱིངས་སུ་ཁོང་དུ་ཆུབ་པར་རང་རིག་པ་ལ་བླ་མ་བརྒྱུད་པ་ཐམས་ཅད་ཡོངས་སུ་རྫོགས་པ་སྟེ་དེ་ལྟ་བུའི་དེ་ཁོ་ན་ཉིད་ལ་ནི་རང་བཞིན་ལྷུན་གྲུབ་ཀྱི་རྒྱལ་བ་སྤོམ་བྲག་པ་ཞེས་ཐ་སྙད་འདོགས་སོ། །དེའི་དངོས་སློབ་བྱང་ཆུབ་སེམས་དཔའ་རང་བྱུང་རྡོ་རྗེ་ཀརྨ་པཀྴི་ཞེས་བྱ་བ་ནི་གྲངས་མེད་པའི་བསྐལ་པའི་སྔོན་རོལ་ནས་སྐུ་ལྔ་ཡོངས་རྫོགས་ཀྱི་སངས་རྒྱས་བརྙེས་ནས་ཞིང་འདིའི་གདུལ་བྱ་རྣམས་ཀྱི་སྣང་བར་རྣམ་གཟིགས་སོགས་སྤྲུལ་སྐུ་སངས་རྒྱས་བདུན་གྱི་བསྟན་པ་ལ་མེ་ལོང་གི་གཟུགས་བརྙན་ལྟར་དེའི་འཕྲིན་ལས་སྐྱོང་བའི་རྣམ་འཕྲུལ་གྱི་འགྲོ་བ་མཐའ་ཡས་པ་སྐད་ཅིག་རེར་སྨིན་གྲོལ་མཛད་ལ། ཁྱད་པར་འཛམ་བུའི་གླིང་འདིར་འཁྲུངས་པའང་ས་སྐྱོང་རྒྱལ་པོ་ཆེན་པོ་མོ་གོར་གན་དང་སེ་ཆེན་གན་སོགས་ནས་དམའ་བ་བླ་བྲན་ཡན་གྱི་གདུལ་བྱ་མཐའ་དག་གདུལ་བའི་ཆེད་དུ་བྱོན་པ་ལས་དཔའ་བོ་མཁའ་འགྲོ་སྡེ་ལྔའི་ངོ་བོ་བྲམ་ཟེ་ས་ར་ཧ་མཆེད་ལྔ་དང་། མདའ་༼༡༤༽མཁན་གྱི་བུ་མོ་ལྔའི་ངོ་བོར་སྣང་བ་དང་ངོ་བོར་མི་གཅིག་ཕྲིན་ལས་བཞི། གྲུབ་ཆེན་བརྒྱད་ཀྱི་མཐུ་དང་ལྡན་པར་བདེ་བར་གཤེགས་པའི་བཀའ་ལ་ཅི་དགའ་དགར་དགྲོལ་བར་ནུས་པའི་ལུང་ཐོགས་མེད་དུ་ཐོབ་ཅིང་། དེ་ལྟར་ཐོབ་པའང་ཡེ་ཤེས་དབྱིངས་ཀྱི་རྒྱུད་པ་ཡོད་པ་ལས་ཡིན་གྱི། གཞན་གྱི་སློབ་དཔོན་དག་གིས་འཆད་ཉན་སྒོམ་སྒྲུབ་བྱས་ཀྱང་སྲིད་ཞི་ལས་མི་འཕགས་པ་ནི་མ་རིག་པའི་སྟོན་པ་དང་བསྟན་པས་རྨོངས་པར་བྱས་པ་ཡིན་ལ། རྨོངས་པ་དེ་དང་བྲལ་བར་འདོད་པ་དག་གིས་ཡིད་ཀྱི་གཡོ་བའི་བྱ་བྱེད་ཀྱི་དགག་སྒྲུབ་ཐམས་ཅད་ཀྱི་སྤྲོས་པ་ཟད་པ་ན་ཡུལ་ཆོས་ཀྱི་དབྱིངས་ལ་ཡུལ་ཅན་ཡེ་ཤེས་ཀྱི་འཇུག་པའང་དེར་གྱུར་པའི་ཆོས་ཀུན་གྱི་གཞིའམ་བབས་སམ་ཆོས་ཉིད་ཅེས་མིང་དུ་བཏགས་ལ། མིང་ཇི་ལྟར་བཏགས་ཀྱང་སྒྲ་བློའི་དྲི་མས་སྦགས་པར་མི་ནུས་ལ། མི་ནུས་པའི་ཆོས་ཤིག་ཡོད་མེད་སོགས་མཐའ་བཞིར་དམིགས་པར་མི་རུང་བའི་རྟོགས་བྱ་ཅན་ལས་གཞན་དུ་གཡོ་བ་མེད་པར་འཁོད་པ་ལ་རྒྱ་ཆད་ཕྱོགས་ལྷུང་དུ་མི་འགྲོ་བར་རིས་མེད་པ་ལས་འཕོ་༼༡༥༽འགྱུར་བྲལ་བ་ཆད་སྟོང་དང་བེམ་པོ་དང་རྣམ་རིག་གི་སྤྲོས་པ་མི་འཛིན་པའི་རང་བཞིན་ཉིད་ལ་རང་ཐང་དུ་གནས་པའི་སྒོ་ནས་འབད་མེད་ཀྱི་ཕྲིན་ལས་རྒྱུན་མི་འཆད་པར་འབྱུང་ངོ་། །ཞེས་བྱ་བའི་སྐུ་གསུམ་ངོ་སྤྲོད་ཀྱི་བླ་མ་བརྒྱུད་པའི་ཚུལ་ནི། རིན་པོ་ཆེ་ཀརྨ་པས་རྒྱལ་བ་རྒྱ་མཚོའི་ཡིག་ཚན་ག་པ་དང་མཁའ་འགྲོ་ཡིད་བཞིན་ནོར་བུའི་གཞུང་གི་སྐུ་གསུམ་ངོ་སྤྲོད་ཀྱི་ལོ་རྒྱུས་རྒྱས་པ་ལས་བཏུས་པ་ཡིན་ལ། བླ་རྒྱུད་ཀྱི་རྣམ་ཐར་འདི་དག་ལས། ཀུན་གཞི་ལ་ཀུན་འཁོད་པ་དང་། གཤིས་འགྱུར་བ་མེད་པ་ལ་མཚན་ཉིད་ཡེ་ཤེས་ལྔ་མ་འདྲེས་ཡོངས་རྫོགས་ཞེས་འབྱུང་བ་སོགས་རྙིང་མ་བའི་ཆོས་སྐད་ཡིན་པས་ཁུངས་མི་ཆེའོ་སྙམ་ན། གངས་ཅན་འདིར་གསང་སྔགས་སྔ་འགྱུར་གྱི་ཆོས་ཆེན་པོ་ཀུན་ལ་གྲགས་པས་གྲུབ་པ་སྙོན་དུ་མེད་ཅིང་ཚིག་དེ་རྒྱལ་བའི་རིང་ལུགས་མཆོག་དང་འགལ་བ་མ་ཡིན་ཏེ། ཀུན་གཞི་ནི་སྤྲོས་པ་དང་བྲལ་བའི་ཟབ་མོ་སྟོང་པ་ཉིད་ཀྱི་མིང་གི་རྣམ་གྲངས་ཡིན་ལ། ཀུན་༼༡༦༽འཁོད་པ་ཞེས་པ་ནི་མི་སྟོང་པའི་འཁོར་འདས་ཀྱི་ཆོས་ཀྱི་སྤྲོས་པ་ལྟོས་བཞག་གི་དབང་གིས་ཅི་ལྟར་སྣང་ཡང་སྤྲོས་བྲལ་སྟོང་པ་ཉིད་ལས་གཞན་དུ་འཁོད་པ་མེད་ཅིང་དེ་ལྟར་འཁོད་པ་མེད་པར་ཁོང་དུ་ཆུབ་པ་ལ་ནི་འཕགས་པའི་རྣལ་འབྱོར་པ་ཞེས་ཐ་སྙད་གདགས་པར་བྱེད་ལ། གཤིས་འགྱུར་མེད་ཀྱང་དེ་ལྟ་བུའི་ཁོང་དུ་ཆུབ་བྱ་དང་ཆུབ་བྱེད་ལ་ཐར་པ་ནོར་བ་ཟད་པ་ཙམ་ལས་གཞན་དུ་བཅོས་བསྒྱུར་གྱིས་རྟེན་འབྲེལ་གྱི་ཆོས་ཉིད་བསྒྱུར་དུ་མེད་པའི་དོན་ཡིན་ལ། ཡེ་ཤེས་ལྔ་མ་འདྲེས་ཡོངས་རྫོགས་བྱ་བའང་གདུལ་བྱ་གཞན་སྣང་ལ་སེམས་ཅན་གྱི་རྣམ་ཤེས་ཚོགས་དྲུག་མ་འདྲེས་པར་ཡོད་པ་ལྟར་སངས་རྒྱས་ལའང་ཡེ་ཤེས་ལྔ་སོ་སོར་མ་འདྲེས་ཤིང་ཡོངས་སུ་རྫོགས་པ་ཞེས་གསལ་བ་རབ་ཀྱི་མཐར་ཕྱིན་པའི་དོན་ཡིན་པས། ཁྱེད་ཅག་ཆོས་ཀྱི་གཏམ་འདི་ལ་ཅིས་སྡང་བས་བཞུགས། དེས་ན་སྐུ་གསུམ་ལམ་བྱེད་ཀྱི་ཆོས་འདི་རྒྱ་གར་ནུབ་ཕྱོགས་ཀྱི་པཎ་ཆེན་བཛྲ་ཀུ་མཱ་ར་ཞེས་ཨོ་རྒྱན་པདྨ་༼༡༧༽འབྱུང་གནས་ཉིད་དང་རྗེ་བཙུན་ཏི་པུ་པ་དང་རས་ཆུང་པ་དཔོན་སློབ་ལས་ཀྱང་བརྒྱུད་པ་ལས་རྗེ་བཙུན་དེ་དག་ཀྱང་རིན་པོ་ཆེ་ཀརྨ་པཀྴ